# Biblia/Abdias

$^1$ Hona hemen Jainko Jaunak Edomi buruz ematen duen mezua, Abdiasi agertu bezala.
Jaunak Edom zigortuko
Jaunarengandiko deia entzun diogu nazio artera bidalitako mandatariari: «Jaiki borrokara Edomen aurka!»
$^2$ Hau dio Jaunak: «Horra nik zu nazioetan ahulena bihurtu, guztientzat mesprezagarri.
$^3$ Handiusteak engainatu zaitu. Harkaitz artean bizi zarela eta, leku garaietan kokatua zaudela eta, inork ezin zaituela lurrera bota uste duzu.
$^4$ Arranoa bezala altxatuko bazina ere, habia izarretan egingo bazenu ere, bota egingo zintuzket handik.
$^5$ «Lapurrek edo gau-harrapariek, zurean sartzen direlarik, nahi dutena besterik ez dute eramaten. Mahats-biltzaileek, zure mahastira datozelarik, gutxienez hondarrak uzten dituzte. Zu, ordea, erabat erraustua izango zara!
$^6$ Oi zuek, Esauren ondorengook! Bazter guztiak miatuko dizkizuete eta aberastasunak harrapatuko.
$^7$ Itun-lagunek kanpora botatzen zaituzte zeure lurraldetik, zurekin bakean zeudenek iruzur egin eta azpian hartzen zaituzte, mahaikide zenituenek tranpa jartzen dizute hankapean. <Galdua du zuhurtzia>, diote zutaz.
$^8$ Bai, zigor-egunean -hala diot nik, Jaunak - galdu egingo ditut Edomgo jakintsuak, Esauren lurraldeko zuhurrak.
$^9$ Temango gudariak izuak hartuko ditu, Esauren lurraldean ez da inor bizirik geldituko.
Zergatik zigortu Jaunak Edom
$^{10}$ «Zeure senideak, Jakoben ondorengoak, gogorki erabili baitituzu eta hil, lotsak estaliko zaitu, behin betiko egingo du zureak.
$^{11}$ Han zinen zu ere egun hartan, atzerritarrek Israelgo gudarostea preso hartu zutenean, ateetan barrena sarturik, Jerusalem zotz egin eta banatu zutenean. Haiekin bat egina zeunden zu ere!
$^{12}$ «Ez gozatu zeure anaien ezbehar-egunean! Ez poztu Judako jendearen bizkarretik, haren hondamendi-egunean! Ez egin irri beraren estualdi-egunean!
$^{13}$ Ez sartu nire herriko hiriburuan haren zoritxar-egunean! Ez gozatu, zu behintzat, haren atsekabeaz beraren zoritxar-egunean! Ez ezarri eskurik haren ondasunei beraren zoritxar-egunean!
$^{14}$ Ez egon zain irteeran, ihesi doazenak hiltzeko. Ez eman etsaiari bizirik geldituak estualdi-egunean!
Jainkoak nazioak zigortuko
$^{15}$ «Bai, gainean da nik, Jaunak, nazio guztiak zigortuko ditudan eguna. Edom, zeuk besteei egina egingo zaizu zeuri. Zure egiteen ordaina lepora botako dizute.
$^{16}$ Bai, zuek, israeldarrok, nire mendi santuan zigor-kopatik edan zenuten bezala, hala beharko dute edan nazio guztiek etengabe, azken hondarreraino edan ere. Eta aztarnarik utzi gabe galduko dira.
Israelen garaipena
$^{17}$ «Baina Sion mendian izango dira bizirik geldituak, eta toki santu izango da hura berriro. Jakoben ondorengoek berriro eskuratuko dute beren lurraren jabegoa.
$^{18}$ Jakoben ondorengoak su izango dira, Joserenak gar; Esaurenak, berriz, lasto. Lastoa suak hartuko du eta irentsiko. Eta Esauren ondorengorik ez da bizirik aterako». Jaunak esan du.
$^{19}$ Negeveko israeldarrek Esauren lurraldea hartuko dute; Lautadakoek Filistea, bai eta Efraim eta Samariako lurraldeak ere. Benjamindarrek Galaad hartuko dute. $^{20}$ Ipar Israelgo erbesteratuen gudarosteak kanaandarren lurra hartuko du Sareptaraino. Eta Jerusalemgo erbesteratuek, Sefaraden bizi direnek, Negeveko hiriak hartuko dituzte.
$^{21}$ Garaile igoko dira Sion mendira, eta Esauren lurraldean agintea ezarriko dute.
Eta Jauna izango da errege!